
Da li je bolje učenje Kur’ana čitajući iz Mushafa ili ponavljajući ajete napamet?


* 
* 
* 
* 
* 
* 
* 

 
Da li je bolje učenje Kur’ana čitajući iz Mushafa ili ponavljajući ajete napamet?

To ovisi o samom učaču: ako nije vješt u učenju Kur’ana, takvom je bolje gledanje u ***[Mushaf](https://pitajucene.com/search/mushaf/questions/ "Pretraži pitanja o Mushafu")***, tako će se izvježbati; a onaj ko uči ***[Kur’an](https://pitajucene.com/search/Kur%5C%27an/questions/ "Pretraži pitanja o Kur\'anu")*** napamet, njemu je, Allah najbolje zna, bolje ponavljati oslanjajući se na pamćenje kako bi učvrstio ono što je zapamtio. Isto tako, ako učač bolje razumijeva Kur’an i njegove poruke kada ga uči napamet, onda je takvo učenje bolje, u protivnom nije. Dakle, vrijednost načina učenja ovisi o stanju učača, a ako se poistovijeti učenje iz pamćenja i čitanje iz Mushafa, tada je čitanje bolje.  

Ibn Kesir zapisao je: “Mnogi učenjaci smatraju da je učenje gledajući u Mushaf bolje od ponavljanja oslanjajući se na pamćenje, jer u prvom je i učenje i gledanje u Mushaf.” (Vidjeti: *Fadailul-Kur’an*, str. 209, od Ibn Kesira.) Ovaj svoj stav dokazuju predanjem u kojem stoji da je ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, rekao: *“Odlika učenja gledajući u Mushaf nad učenjem oslanjajući se na pamćenje jeste kao odlika propisanog namaza nad dobrovoljnim.”* (Ibn Šahin, u djelu *Et-Tergib*, 1/214/194, i Ebu Ubejd, u djelu *Fadailul-Kur’an*, 1/516 – Kenzul-ummal. Ibn Hadžer ovo predanje smatra slabim. Vidjeti: *Fethul-Bari*, 9/78.) A u drugom hadisu stoji da je Poslanik, ﷺ, rekao sljedeće: *“Kada čovjek uči Kur’an ne gledajući u Mushaf, ima hiljadu dobrih djela, a kada čita iz Mushafa, ima dvije hiljade dobrih djela.”* (Taberani, 1/221/601, i Bejheki, u djelu *Šuabul-imanu*, 2/407/2217, sa slabim lancem prenosilaca. Vidjeti: *Medžmeuz-zevaid*, 7/165, i *Miškatul-mesabih*, 1/666.)  

***[Predaja](https://pitajucene.com/search/predaj/questions/ "Pretraži pitanja o predajama")*** u kojoj se pripisuje Poslaniku, ﷺ, da je rekao: *”Gledanje u Mushaf je ibadet”*, apokrifna je. (Vidjeti: *Es-silsiletud-daife,* 1/531.) U drugoj, također apokrifnoj verziji, stoji: *”Dajte svojim očima udio u ibadetu – gledanju u Mushaf, razmišljanju o njemu i uzimanju poruka iz njega.”* (Vidjeti: *Es-silsiletud-daife,* 4/88.) ***[Hadis](https://pitajucene.com/search/Hadis/questions/ "Pretraži pitanja o hadisima")*** u kome se kaže: *”Petero je ibadet: konzumiranje malih količina hrane, sjedenje u džamiji, gledanje u Mushaf, gledanje u lice učenjaka i gledanje u lice roditelja”*, ništavan je, po ocjeni šejha Albanija. (Vidjeti: *Es-silsiletud-daife,* 4/201 i *Daiful-džamia,* str. 420/2855.) A Allah najbolje zna.  

Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


